CELEX: 32010D0458(01)
Language: mt
Date: 2010-08-18 00:00:00
Title: 2010/458/UE: Deċiżjoni tal-Kummissjoni tat- 18 ta’ Awwissu 2010 li tawtorizza l-kontrolli fiżiċi skont ir-Regolament (KE) Nru 669/2009 li għandhom jitwettqu fi stabbilimenti approvati tal-operaturi tan-negozju tal-għalf u tal-ikel f’Malta (notifikata bid-dokument numru C(2010) 5684)  Test b’relevanza għaż-ŻEE

19.8.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 218/26
            
         DEĊIŻJONI TAL-KUMMISSJONI
   tat-18 ta’ Awwissu 2010
   li tawtorizza l-kontrolli fiżiċi skont ir-Regolament (KE) Nru 669/2009 li għandhom jitwettqu fi stabbilimenti approvati tal-operaturi tan-negozju tal-għalf u tal-ikel f’Malta
   (notifikata bid-dokument numru C(2010) 5684)
   (Il-verżjoni Ingliża u dik bil-Malti biss huma awtentiċi)
   (Test b’relevanza għaż-ŻEE)
   (2010/458/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kummissjoni (KE) Nru 669/2009 tal-24 ta’ Lulju 2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali u li jemenda d-Deċiżjoni 2006/504/KE (1), u b’mod partikolari l-Artikolu 9(1) tagħha,
   Billi:
   
               (1)
            
            
               Ir-Regolament (KE) Nru 669/2009 jistabbilixxi r-regoli rigward iż-żieda fil-livell ta’ kontrolli fuq l-importazzjoni ta’ ċertu ikel u għalf ta’ oriġini mhux mill-annimali, inklużi l-kontrolli fiżiċi li għandhom jitwettqu f’punti magħżulin tad-dħul fl-Unjoni Ewropea. Dan jistabbilixxi wkoll ir-rekwiżiti minimi għal dawn il-punti tad-dħul u jistipula li l-Istati Membri għandhom ipoġġu għad-disponibbiltà tal-pubbliku lista ta’ dawn il-punti tad-dħul, fuq l-Internet.
            
         
               (2)
            
            
               L-Artikolu 9(1) tar-Regolament (KE) Nru 669/2009 jistipula li l-Kummissjoni, fuq talba ta’ Stat Membru, tista’ tawtorizza lill-awtoritajiet kompetenti ta’ ċerti punti magħżula tad-dħul, li joperaw taħt limitazzjonijiet ġeografiċi speċifiċi, biex iwettqu l-kontrolli fiżiċi fl-istabbilimenti tal-operaturi tan-negozju tal-għalf u tal-ikel, soġġetti għal ċerti kundizzjonijiet.
            
         
               (3)
            
            
               Permezz ta’ ittra bid-data tat-18 ta’ Diċembru 2009, Malta rreferiet għas-sitwazzjoni ġeografika speċifika tal-punt tad-dħul magħżul fil-Port tal-Furjana, għall-ammont relattivament żgħir ta’ importazzjonijiet minn pajjiżi terzi ta’ prodotti ta’ oriġini mhux mill-annimali, kif ukoll għaċ-ċokon u l-viċinanza tal-gżejjer li jiffurmaw it-territorju tagħha, u talbet lill-Kummissjoni biex tawtorizza lill-awtoritajiet kompetenti ta’ dak il-punt tad-dħul li jwettqu l-kontrolli fiżiċi meħtieġa fil-postijiet ta’ ċerti operaturi tan-negozju tal-għalf u tal-ikel.
            
         
               (4)
            
            
               Permezz ta’ ittra bid-data tat-28 ta’ Frar 2010 u f’korrispondenza sussegwenti, Malta assigurat lill-Kummissjoni li: se jkunu approvati biss, għat-twettiq tal-kontrolli fiżiċi, l-istabbilimenti tal-operaturi tan-negozju tal-għalf u tal-ikel li jissodisfaw ir-rekwiżiti minimi għall-punti magħżula tad-dħul stabbiliti fir-Regolament (KE) Nru 669/2009; il-livell ta’ riżorsi allokati lill-awtoritajiet kompetenti tal-Port tal-Furjana jkun tali li l-attivitajiet ta’ kontroll imwettqa f’dak il-punt magħżul tad-dħul ma jiġux imxekkla jew milquta ħażin mill-possibbiltà li l-kontrolli fiżiċi jitwettqu f’post ieħor; u l-kunsinni magħżula għall-kontrolli fiżiċi fl-istabbilimenti tal-operaturi tan-negozju tal-għalf jew tal-ikel se jibqgħu taħt il-kontroll kontinwu tal-awtoritajiet kompetenti tal-Port tal-Furjana sa mill-wasla tagħhom f’dan il-punt tad-dħul u b’tali mod li ma jkunu jistgħu jiġu mbagħbsa bl-ebda mod tul il-kontrolli kollha.
            
         
               (5)
            
            
               Għaldaqstant, meta jitqiesu l-limitazzjonijiet ġeografiċi speċifiċi tal-punt magħżul tad-dħul tal-Port tal-Furjana u l-konferma mingħand Malta li l-kundizzjonijiet stabbiliti fl-Artikolu 9(1) tar-Regolament (KE) Nru 669/2009 ġew sodisfatti, huwa xieraq li jiġi awtorizzat li l-kontrolli fiżiċi jistgħu jitwettqu fl-istabbilimenti ta’ ċerti operaturi tan-negozju tal-għalf u tal-ikel approvati minn Malta għal dan it-tip ta’ kontrolli.
            
         
               (6)
            
            
               Biex tiġi żgurata biżżejjed pubbliċità għall-awtorizzazzjoni stipulata f’din id-Deċiżjoni, hu xieraq li fuq l-Internet issir disponibbli għall-pubbliku lista tal-istabbilimenti tal-operaturi tan-negozju tal-għalf u tal-ikel, approvati għal kontrolli fiżiċi skont ir-Regolament (KE) Nru 669/2009, permezz tal-link nazzjonali stabbilit fl-Artikolu 5 ta’ dak ir-Regolament,
            
         ADOTTAT DIN ID-DEĊIŻJONI:
   Artikolu 1
   1.   L-awtoritajiet kompetenti tal-punt magħżul tad-dħul tal-Furjana f’Malta huma b’dan awtorizzati, skont l-Artikolu 9(1) tar-Regolament (KE) Nru 669/2009, li jwettqu l-kontrolli fiżiċi stipulati fl-Artikolu 8(1)(b) ta’ dan ir-Regolament dwar l-importazzjonijiet ta’ għalf u ikel mhux ta’ oriġini mill-annimali, elenkati fl-Anness I tiegħu, fl-istabbiliment ta’ operatur tan-negozju tal-għalf jew tal-ikel approvat minn Malta għal dawn il-kontrolli, sakemm jiġu sodisfatti l-kundizzjonijiet stabbiliti fil-punti (a), (b) u (c) tal-Artikolu 9(1) ta’ dan ir-Regolament.
   2.   Il-lista tal-operaturi tan-negozju tal-għalf u tal-ikel li l-istabbilimenti tagħhom huma approvati minn Malta, kif imsemmija fil-paragrafu 1 ta’ dan l-Artikolu, se ssir disponibbli għall-pubbliku fuq l-Internet permezz tal-link nazzjonali stabbilit fl-Artikolu 5 tar-Regolament (KE) Nru 669/2009.
   Artikolu 2
   Din id-Deċiżjoni hija indirizzata lir-Repubblika ta’ Malta.
   
      Magħmul fi Brussell, it-18 ta’ Awwissu 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 194, 25.7.2009, p. 11.